আমার বয়স ৪৭ বছর। জীবনের এতটা সময়েও বাবা আমার মধ্যে কতটা উপস্থিত, সেটা বলে শেষ করা যাবে না। এককথায় বললে, অসাধারণ বাবা। আমার সব কাজেরই মূল প্রেরণা বাবার কাছ থেকে। বাবার মূল্যায়ন করা আমার পক্ষে অসম্ভব। আমি মনে করি, সেটা বাংলাদেশের মানুষই করেছে। বাংলাদেশের মানুষ তাঁকে শ্রদ্ধা করে। জাতীয় পর্যায়ে যে পুরস্কারগুলো পেয়েছেন, সেগুলো অনেক বড় মূল্যায়ন তাঁর জন্য। আমার ব্যক্তিগত মূল্যায়ন বলতে কিছু নেই। মানুষের ভালোবাসা ও শ্রদ্ধায়ই বাবার সব মূল্যায়ন লুকিয়ে আছে। আমার বাবা ও মা একই সঙ্গে চিন্তা করেন, একই সঙ্গে সিদ্ধান্ত নেন। তাঁদের মতামতও একই। বিভিন্ন সময়ে আমাদের নিয়ে যেসব সিদ্ধান্ত নিয়েছেন, কখনো তাঁদের মতপার্থক্য হয়নি। সুতরাং আমার এগিয়ে যাওয়ার ক্ষেত্রেও মা-বাবা দুজনের কথাই বলতে হবে। আর আমি তাঁদের দেখানো পথেই চলেছি। কখনো বাধাপ্রাপ্ত হয়নি। সব সময়ই বলেছেন বিনয়ী হতে। কখনো হয়তো বাধার সম্মুখীন হয়েছি, তখনো বলেছেন—থাক, তুমি কিছু বোলো না। খারাপ কিছু ভুলে যাও। এটা আমার মা-বাবা দুজনেরই দর্শন। আবার যখন আমরা প্রতিবাদ করি, তাঁদের পাশে পাই। হয়তো তাঁরা ভয় পান যে আমি কোনো বিপদে পড়ব কি না। কিন্তু অন্যায়ের প্রতিবাদ করার গুণটা তাঁদের কাছ থেকেই শেখা। অন্যায়কে মেনে নেওয়া যাবে না। তাঁরা সে শিক্ষাও দিয়েছেন। শুধু অভিনয়ের ক্ষেত্রে নয়, গান, ছবি আঁকার ক্ষেত্রেও বাবার অনুপ্রেরণা পেয়েছি।